CELEX: 32011D0004(01)
Language: fi
Date: 2011-03-31 00:00:00
Title: 2011/227/EU: Euroopan keskuspankin päätös, annettu 31 päivänä maaliskuuta 2011 , Irlannin valtion liikkeeseen laskemien tai takaamien jälkimarkkinakelpoisten velkainstrumenttien vakuuskelpoisuutta koskevista väliaikaisista toimenpiteistä (EKP/2011/4)

8.4.2011   
            
            
               FI
            
            
               Euroopan unionin virallinen lehti
            
            
               L 94/33
            
         EUROOPAN KESKUSPANKIN PÄÄTÖS,
   annettu 31 päivänä maaliskuuta 2011,
   Irlannin valtion liikkeeseen laskemien tai takaamien jälkimarkkinakelpoisten velkainstrumenttien vakuuskelpoisuutta koskevista väliaikaisista toimenpiteistä
   (EKP/2011/4)
   (2011/227/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) ja erityisesti sen 12.1 artiklan ja 34.1 artiklan toisen luetelmakohdan yhdessä 3.1 artiklan ensimmäisen luetelmakohdan ja 18.2 artiklan kanssa,
   sekä katsoo seuraavaa:
   
               (1)
            
            
               EKPJ:n perussäännön 18.1 artiklassa määrätään, että Euroopan keskuspankki (EKP) ja niiden jäsenvaltioiden kansalliset keskuspankit, joiden rahayksikkö on euro, voivat tehdä luottotoimia luottolaitosten ja muiden markkinaosapuolten kanssa ja että luottoa annettaessa vakuuksien on oltava riittävät. Eurojärjestelmän rahapolitiikan välineistä ja menettelyistä 31 päivänä elokuuta 2000 annettujen suuntaviivojen EKP/2000/7 (1) liitteessä I (jäljempänä ’yleisasiakirja’) täsmennetään eurojärjestelmän rahapoliittisissa operaatioissa sovellettavat omaisuuserien vakuuskelpoisuusvaatimukset.
            
         
               (2)
            
            
               Yleisasiakirjan 1.6 kohdan mukaan EKP:n neuvosto voi milloin tahansa muuttaa niitä välineitä, ehtoja, vaatimuksia ja menettelyjä, joilla eurojärjestelmän rahapoliittisia operaatioita toteutetaan. Yleisasiakirjan 6.3.1 kohdan mukaan eurojärjestelmä pidättää itsellään oikeuden ratkaista minkä tahansa merkitykselliseksi katsomansa tiedon perusteella, täyttääkö liikkeeseenlasku, liikkeeseenlaskija, velallinen tai takaaja eurojärjestelmän asettamat tiukat luottokelpoisuusvaatimukset.
            
         
               (3)
            
            
               Finanssimarkkinoilla vallitsevat poikkeukselliset olosuhteet, jotka johtuvat Irlannin valtion rahoitusasemasta yhdessä euroalueeseen kuuluvien jäsenvaltioiden ja Kansainvälinen valuuttarahaston tukeman sopeutusohjelman kanssa; Irlannin valtion liikkeeseen laskemien arvopaperien arvostus markkinoilla poikkeaa normaalista, mikä vaikuttaa kielteisesti rahoitusjärjestelmän vakauteen. Tämä poikkeuksellinen tilanne edellyttää eurojärjestelmän rahapolitiikan sääntöjen nopeaa ja väliaikaista mukauttamista.
            
         
               (4)
            
            
               EKP:n neuvosto on ottanut huomioon sen, että Irlannin hallitus on hyväksynyt Euroopan komission, EKP:n ja Kansainvälisen valuuttarahaston kanssa neuvottelemansa talouden sopeutusohjelman ja että Irlannin hallitus on vahvasti sitoutunut tämän ohjelman täysimääräiseen täytäntöönpanoon. EKP:n neuvosto on myös arvioinut ja hyväksynyt ohjelman tähänastisen toimeenpanon. EKP:n neuvosto on myös arvioinut tämän ohjelman vaikutuksia Irlannin valtion liikkeeseen laskemiin arvopapereihin eurojärjestelmän luottoriskin hallinnan näkökulmasta. EKP:n neuvosto katsoo, että ohjelma on tarkoituksenmukainen ja että näin ollen Irlannin valtion liikkeeseen laskemat tai takaamat jälkimarkkinakelpoiset velkainstrumentit säilyvät luottoriskin hallinnan näkökulmasta vakuuskelpoisuudeltaan riittävän hyvinä, jotta ne voidaan edelleen hyväksyä vakuudeksi eurojärjestelmän rahapoliittisissa operaatioissa riippumatta niiden ulkoisista luottoluokituksista. Nämä myönteiset arviot ovat perustana tälle säännösten poikkeukselliselle ja väliaikaiselle soveltamatta jättämiselle, jolla pyritään myötävaikuttamaan rahoituslaitosten vakauteen ja siten vahvistamaan rahoitusjärjestelmän vakautta kokonaisuutena sekä suojaamaan rahoituslaitosten asiakkaita. EKP:n on kuitenkin seurattava tarkkaan, että Irlannin valtio on jatkossakin vahvasti sitoutunut noudattamaan täysimääräisesti talouden sopeutusohjelmaa, joka on näiden toimenpiteiden taustalla.
            
         
               (5)
            
            
               Tätä päätöstä sovelletaan väliaikaisesti, kunnes EKP:n neuvosto katsoo, että rahoitusjärjestelmän vakaus sallii eurojärjestelmän rahapoliittisia operaatioita koskevien säännösten normaalin soveltamisen,
            
         ON HYVÄKSYNYT TÄMÄN PÄÄTÖKSEN:
   1 artikla
   Yleisasiakirjan tiettyjen säännösten soveltamatta jättäminen
   1.   Niitä eurojärjestelmässä sovellettavia luottokelpoisuuden vähimmäisvaatimuksia, jotka täsmennetään yleisasiakirjan 6.3.2 kohdassa olevissa jälkimarkkinakelpoisten omaisuuserien luottokelpoisuusvaatimuksia koskevissa säännöissä, ei 2 ja 3 artiklan mukaisesti tilapäisesti sovelleta.
   2.   Mikäli tämän päätöksen ja yleisasiakirjan säännökset poikkeavat toisistaan, sovelletaan ensin mainittua.
   2 artikla
   Irlannin valtion liikkeeseen laskemien jälkimarkkinakelpoisten velkainstrumenttien vakuuskelpoisuuden säilyminen
   Eurojärjestelmän määrittämää luottokelpoisuuden alarajaa ei sovelleta Irlannin valtion liikkeeseen laskemiin jälkimarkkinakelpoisiin velkainstrumentteihin. Nämä omaisuuserät säilyttävät vakuuskelpoisuutensa eurojärjestelmän rahapoliittisissa operaatioissa niiden ulkoisesta luottoluokituksesta riippumatta.
   3 artikla
   Irlannin valtion takaamien jälkimarkkinakelpoisten velkainstrumenttien vakuuskelpoisuuden säilyminen
   Eurojärjestelmän määrittämää luottokelpoisuuden alarajaa ei sovelleta sellaisiin jälkimarkkinakelpoisiin velkainstrumentteihin, joiden liikkeeseenlaskija on Irlantiin sijoittautunut yhteisö ja joilla on Irlannin valtion täysimääräinen takaus. Yleisasiakirjan 6.3.2 kohdassa olevat vaatimukset koskevat edelleen Irlannin valtion antamia takauksia. Nämä omaisuuserät säilyttävät vakuuskelpoisuutensa eurojärjestelmän rahapoliittisissa operaatioissa niiden ulkoisesta luottoluokituksesta riippumatta.
   4 artikla
   Voimaantulo
   Tämä päätös tulee voimaan 1 päivänä huhtikuuta 2011.
   
      Tehty Frankfurt am Mainissa 31 päivänä maaliskuuta 2011.
      
         
            EKP:n puheenjohtaja
         
         Jean-Claude TRICHET
      
   
   
      (1)  EYVL L 310, 11.12.2000, s. 1.